2021. gada 27. aprīlī Rīkojums Nr. 277

Rīgā (prot. Nr. 36 39. §)

**Par finanšu līdzekļu piešķiršanu no valsts budžeta programmas**

**"Līdzekļi neparedzētiem gadījumiem"**

1. Finanšu ministrijai no valsts budžeta programmas 02.00.00 "Līdzekļi neparedzētiem gadījumiem" piešķirt Veselības ministrijai finansējumu, kas nepārsniedz 54 650 795 *euro*, lai nodrošinātu piemaksas no 2021. gada 1. aprīļa līdz 2021. gada 30. jūnijam un atvaļinājuma rezerves uzkrājumu atbilstoši aprēķinātajai piemaksu summai no 2021. gada 1. janvāra līdz 2021. gada 30. jūnijam atbildīgo institūciju ārstniecības personām un citiem nodarbinātajiem par darbu paaugstināta riska un slodzes apstākļos sabiedrības veselības apdraudējuma situācijā saistībā ar Covid-19 uzliesmojumu un seku novēršanu, tai skaitā:

1.1. finansējumu, kas nepārsniedz 47 040 932 *euro*, piemaksu nodrošināšanai;

1.2. finansējumu, kas nepārsniedz 7 609 863 *euro*, atvaļinājuma rezerves uzkrājumu nodrošināšanai.

2. Noteikt, ka šā rīkojuma 1. punktā minēto izdevumu segšanai tiek novirzīts Veselības ministrijai saskaņā ar Ministru kabineta 2021. gada 21. janvāra rīkojumu Nr. 37 "Par finanšu līdzekļu piešķiršanu no valsts budžeta programmas "Līdzekļi neparedzētiem gadījumiem"" piešķirtais un neizlietotais finansējums 23 023 910 *euro* apmērā.

3. Komercdarbības atbalsts stacionārajām, ambulatorajām ārstniecības iestādēm un ģimenes ārstu praksēm tiek sniegts atbilstoši ar Nacionālo veselības dienestu noslēgtajiem līgumiem saskaņā ar Eiropas Komisijas 2011. gada 20. decembra lēmumu Nr. 2012/21/ES par Līguma par Eiropas Savienības darbību 106. panta 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi.

4. Veselības ministrijai normatīvajos aktos noteiktajā kārtībā sagatavot un iesniegt Finanšu ministrijā pieprasījumu par šā rīkojuma 1. punktā minēto līdzekļu piešķiršanu no līdzekļiem neparedzētiem gadījumiem atbilstoši faktiski nepieciešamajam apmēram.

5. Finanšu ministram normatīvajos aktos noteiktajā kārtībā informēt Saeimas Budžeta un finanšu (nodokļu) komisiju par apropriācijas izmaiņām atbilstoši šā rīkojuma 1. punktam un, ja Saeimas Budžeta un finanšu (nodokļu) komisija piecu darbdienu laikā pēc attiecīgās informācijas saņemšanas nav izteikusi iebildumus, veikt apropriācijas izmaiņas.

Ministru prezidents A. K. Kariņš

Veselības ministrs D. Pavļuts